b'\n_START_ARTICLE_\nNorsk visearkiv\n_START_PARAGRAPH_\nNorsk visearkiv er et senter for forskning og dokumentasjon av norsk sang- og visetradisjon. Samlingen best\xc3\xa5r av blant annet eldre folkeviser og litter\xc3\xa6re sanger, gamle slagere og revyviser, sangtekster og v\xc3\xa5r samtids viser p\xc3\xa5 plater, i b\xc3\xb8ker, skillingstrykk og manuskripter. Dessuten har institusjonen et godt utvalg forskningslitteratur._NEWLINE_Arkivet er en selvstendig institusjon med eget styre. Det er finansiert gjennom tilskudd fra staten. Arbeidet med \xc3\xa5 f\xc3\xa5 opprettet Norsk visearkiv, etter modell av Svenskt Visarkiv (siden 1999 del av Statens musiksamlingar) i Stockholm, startet p\xc3\xa5 slutten av 1970-tallet, og i 1983 ble visearkivet etablert i Ensj\xc3\xb8veien i Oslo. Senere flyttet det til Toftesgate og Tollbugata f\xc3\xb8r det i 2005 flyttet det inn i Nasjonalbibliotekets nyrestaurerte bygning i Henrik Ibsens gate 110 (Solli plass) sammen med blant annet Norsk Musikkinformasjon (MIC), Norsk jazzarkiv og Norsk musikksamling._NEWLINE_1. januar 2014 ble Norsk visearkiv innlemmet i Nasjonalbiblioteket som en del av bibliotekets musikkavdeling. Det samme skjedde med Norsk Jazzarkiv og Norsk folkemusikksamling.\n_START_SECTION_\nBalladeprosjektet\n_START_PARAGRAPH_\nNorsk visearkiv har hatt faglig ansvar for balladedatabasen Ballader i Norge sammen med Norsk folkeminnesamling og dokumentasjons-prosjektet p\xc3\xa5 Universitetet i Oslo siden 1992. Basen inneholder visematerial som har ligget bortgjemt i arkiver snart i 150 \xc3\xa5r. For \xc3\xa5 gj\xc3\xb8re tekstene tilgjengelige ble de lagt ut p\xc3\xa5 Internet i 1998 selv om korrekturlesingen var mangelfull. Tekstdatabasen best\xc3\xa5r av ca. 4000 tekstoppskrifter av norske ballader i grupper og typer. _NEWLINE_Astrid Nora Ressem har i mange \xc3\xa5r arbeidet med \xc3\xa5 digitalisere melodioppskriftene til balladetekstene og Elin Pr\xc3\xb8ysen har arbeidd p\xc3\xa5 timebasis med korrekturlesing av b\xc3\xa5de melodier og tekst.\n_START_SECTION_\nAndre land\n_START_PARAGRAPH_\nNorsk visearkiv tilsvarer lignende institusjoner i andre land, for eksempel Svenskt visarkiv i Sverige og Deutsches Volksliedarchiv i Tyskland.'